E. technická správa

Identifikačné údaje

Názov stavby : Návrh bezbariérových vstupov do Kláštora Jezuitov i do kostola Sirotár z Mariánskeho námestia

Miesto stavby : Žilina, Mariánske námestie, č. súpisné 158, parcela č.229/1

Kraj : Žilinský

Investor : Kapucíni na Slovensku, Župné nám 10, PO BOX 235,

814 99 Bratislava 1

Hl. projektant : Ing. arch. Ľubomír Zaymus, autorizovaný architekt

Dátum : júl 2022

Typ stavby : prestavba

Stupeň : Projekt stavby PRE stavebné povolenie

Účel objektu, účelové jednotky, kapacita, zastavaná plocha, obostavaný priestor.

Účelom stavby je umožniť bezbariérový prístup do Kostola Obrátenia sv. Pavla - Sirotár i do Kláštora Jezuitov zo strany od Mariánskeho námestia v Žiline.

Architektonické, výtvarné a funkčné riešenie.

Vytvorenie bezbariérových vstupov do Kostola Obrátenia sv. Pavla - Sirotár i do Kláštora Jezuitov predpokladá odstránenie jestvujúcich vyrovnávajúcich schodov pred vstupmi do kostola i kláštora a rozobratie súčasnej kruhovej kamennej dlažby, ktorá sa spätne použije na vydláždenie novo vytvoreného povrchu.

Po obhliadke stavby (vrátane suterénnych priestorov) statikom Ing. Halvoňom konštatoval, že jestvujúci stav suterénnych konštrukcií a klenieb v katakombách je bez statických porúch. Vzhľadom na to, že pre vytvorenie nového bezbariérového podchodu pod laubňami potrebujeme zdvihnúť úroveň jestvujúceho povrchu v jednom prípade pri vstupe do kostola až o 630mm, odporúčal realizovať nový povrch odľahčenou konštrukciou, aby sa vylúčilo jednoduché zavážanie plochy kameňom s následným vibrovaním celej plochy.


Z tohto dôvodu sa pristúpilo ku návrhu so strateným debnením IGLU, ktoré umožňuje vytvoriť odľahčenú konštrukciu podlahy so spojenou prevetrávanou dutinou (výšky 200 - 400mm), ktorú je možné využiť aj na odvedenie vzduchu z so suterénov - katakomb spod kostola i kláštora. V súčasnosti sú odvetrávacie kanály vedené tak, že iba jeden z nich je vedený do bočnej plochy stĺpa a štyri ďalšie sú vyvedené v mieste súčasnej dlažby a prekryté mriežkou. Nové riešenie umožní vyviesť odvetranie suterénnych priestorov do novej - nami zvolenej polohy a vyústenie riešiť v bočných stenách stĺpov do námestia. Predíde sa tým možnému zatekaniu vody a zanášaniu nečistôt do suterénu.


Vzhľadom na v budúcnosti plánovanú úpravu povrchu celého Mariánskeho námestia, odporučil hlavný architekt mesta Žilina i KPÚ v Žiline, ponechať zatiaľ ako povrchovú úpravu spätne položenú kruhovú dlažbu z kamenných kociek.


Návrh vytvorenia bezbariérových vstupov je postavený na princípe postupného prechodu medzi jednotlivými výškovými úrovňami podláh budovy kláštora i kostola tým, že plynulý bezbariérový prístup začne z juhovýchodnej strany objektu kláštora spod laubní. Keďže jestvujúci povrch dlažby smerom na severovýchod plynule klesá, treba postupne stále navyšovať hmotu až na výšku cca 63cm pri hlavnom vstupe do kostola. Za hlavným vstupom do kostola sa novo vytvorená plocha dlažby ukončí piatimi schodmi, ktorými sa dostaneme späť na jestvujúcu dlažbu. Smerom na Mariánske námestie spod laubní už nebude možný bezbariérový prechod, okrem prvého oblúka A. V každom oblúku postupne narastá i počet vyrovnávacích schodov, ktorými sa bude dať dostať na Mariánske námestie (počet schodov je od 3 - 5). V riešení je zachovaný aj princíp priečneho sklonu pod laubňami 3%, čím sa tiež minimalizuje množstvo vyrovnávacieho materiálu a výška schodov pod oblúkmi do Mariánskeho námestia.

Na viacerých historických fotografiách vidno, že podobný princíp prechodu spod laubní na Mariánske námestie schodmi tu už v minulosti bol. Prvý schod vždy začína od vonkajšieho líca fasády kláštora od námestia (Schody v oblúkoch B - E). Schody pred hlavným vstupom do kostola od námestia (oblúk F) začínajú tak, aby 2 schody boli vystrčené pred fasádu kostola. Zároveň však schody nevytŕčajú pred líce muriva veží.

Schodiskové stupne treba robiť z kamenného masívu, napr. zo žuly. Prierez schodiskového stupňa je 350x150mm, dĺžka 1000mm. V strede širokých schodov pri hlavnom vstupe do kostola (F) a pod laubňami (G) je potrebné riešiť jednoduché kované zábradlie s madlom v strede schodiska i madlo na bočných stenách kostola pod laubňami (G).







V Žiline, júl 2022 Ing. arch. Ľubomír ZAYMUS